“Termiz xalqaro savdo markazi” erkin savdo zonasi hududidan tovarlar va shaxslarni o‘tkazish tartibi to‘g‘risida

Tovarlar (ishlar va xizmatlar) eksporti hajmini yanada ko‘paytirish, xorijiy xaridorlar uchun qulay shart-sharoitlar yaratish, xorijiy investitsiyalar uchun jozibadorlikni oshirish, mintaqaviy savdoni rag‘batlantirish, shuningdek, tashqi savdo infratuzilmasini rivojlantirish maqsadida Vazirlar Mahkamasi qaror qiladi: 
 1. O‘zbekiston Respublikasi Prezidentining “Surxondaryo viloyati va Toshkent shahrida maxsus iqtisodiy va kichik sanoat zonalari faoliyatini yanada rivojlantirish chora-tadbirlari to‘g‘risida” 2020-yil 12-noyabrdagi PF-6109-son Farmoniga muvofiq “Termiz xalqaro savdo markazi” erkin savdo zonasi (keyingi o‘rinlarda — Markaz) hududida chakana savdo operatsiyalarini amalga oshirish huquqi berilgan “erkin bojxona zonasi” bojxona rejimi amal qilishi ma’lumot uchun qabul qilinsin.
 2. Belgilansinki:
 Markaz hududidan har qanday tovarlar olib o‘tilishi mumkin, O‘zbekiston Respublikasi bojxona hududiga olib kirish yoki undan olib chiqish taqiqlangan yoki cheklab qo‘yilgan tovarlar bundan mustasno;
 tovarlar Markaz hududiga bojxona to‘lovlari to‘lanmasdan va iqtisodiy siyosat choralari qo‘llanilmasdan olib kiriladi;
 Markaz hududida shaxslar, transport vositalari va yuklar erkin harakatlanadi;
 yuridik va jismoniy shaxslar tomonidan Markaz hududiga tovarlar O‘zbekiston Respublikasi qonunchilik hujjatlarida belgilangan talablarga muvofiq olib kiriladi yoki olib chiqiladi;
 yuridik va jismoniy shaxslar tomonidan Markaz hududiga naqd pul O‘zbekiston Respublikasi qonunchilik hujjatlarida belgilangan talablarga muvofiq olib kiriladi yoki olib chiqiladi. 
 3. Markazning Ma’muriy kengashi:
 O‘zbekiston Respublikasi Davlat xavfsizlik xizmati, Investitsiyalar va tashqi savdo vazirligi va boshqa manfaatdor vazirliklar va idoralar bilan kelishgan holda, Markaz hududida uning perimetri bo‘ylab maxsus to‘siqlar o‘rnatishni, nazorat qilish tizimi va yoritish moslamalari bilan jihozlashni ko‘zda tutuvchi bosh reja loyihasini bir oy muddatda ishlab chiqsin va uning belgilangan tartibda tasdiqlanishini ta’minlasin;
 O‘zbekiston Respublikasi Davlat bojxona qo‘mitasi va Davlat xavfsizlik xizmati bilan birgalikda Markazga kirib kelayotgan va chiqib ketayotgan jismoniy shaxslar va transport vositalarini tekshirish va ro‘yxatga olishni ta’minlash maqsadida ikki oy muddatda chegara, bojxona, veterinariya, sanitariya, karantin, transport nazorati bo‘yicha nazorat-o‘tkazish punktlarini tashkil etsin;
 manfaatdor vazirlik va idoralar hamda xo‘jalik birlashmalari bilan birgalikda Markaz hududida omborxona va xarid qilish joylari, transport va logistika markazlari, ishlov berish tarmoqlari, ko‘rgazma markazlari va “shou-rumlar”, boj olinmaydigan savdo do‘konlari, tranzit markazlari, bank bo‘linmalari, mehmonxonalar, savdo va ko‘ngilochar markazlar, tibbiy davolash profilaktika va diagnostika muassasalari, avtotransport vositalariga texnik xizmat ko‘rsatish markazlari barpo etish, mobil aloqa va boshqa zarur xizmatlarni tashkil etish choralarini ko‘rsin;
 O‘zbekiston Respublikasi Davlat soliq qo‘mitasi va Davlat bojxona qo‘mitasi bilan birgalikda Markaz hududiga olib kiriladigan hamda ulgurji va chakana tartibda sotiladigan tovarlar hisobini yuritish bo‘yicha zamonaviy axborot tizimlarini joriy etsin.
 4. Quyidagilarni nazarda tutuvchi “Termiz xalqaro savdo markazi” erkin savdo zonasi hududiga shaxslar va transport vositalarining kirishi, hududda bo‘lishi hamda hududdan chiqib ketishi, tovarlarni olib kirish va olib chiqish hamda ushbu hududda bojxona rasmiylashtiruvini amalga oshirish va mahsulotlarni realizatsiya qilish tartibi to‘g‘risidagi nizom 1-ilovaga muvofiq tasdiqlansin:
 Afg‘oniston Islom Respublikasi fuqarolari va ushbu davlat hududidan kiruvchi boshqa davlat fuqarolari va fuqaroligi bo‘lmagan shaxslarning O‘zbekiston Respublikasiga kirish vizasini rasmiylashtirmasdan Markaz hududiga kirish, hududda bo‘lish va undan chiqish muddatlari va tartibi;
 O‘zbekiston Respublikasi fuqarolari, O‘zbekiston hududida bo‘lib turgan chet el fuqarolari va fuqaroligi bo‘lmagan shaxslarning O‘zbekiston tomonidan Markaz hududiga kirish yoki chiqish tartibi, shu jumladan, mazkur jarayonda davlat chegara nazoratini amalga oshirish tartibi;
 Markaz hududidan Afg‘oniston Islom Respublikasi hududiga chet el tovarlarini (“reeksport” bojxona rejimida) hamda O‘zbekiston tovarlarini (“eksport” bojxona rejimida) olib chiqish tartibi;
 Markaz hududidan O‘zbekiston Respublikasi hududiga va O‘zbekiston Respublikasi hududi orqali uchinchi davlat hududiga tovarlarni olib o‘tish qoidalari.
 5. “Termiz xalqaro savdo markazi” erkin savdo zonasi muhandislik-kommunikatsiya infratuzilmalarini rivojlantirish bo‘yicha qo‘shimcha chora-tadbirlar dasturi 2-ilovaga muvofiq tasdiqlansin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari — investitsiyalar va tashqi savdo vaziri S.U. Umurzakov, Surxondaryo viloyati hokimi T.A. Bobolov va O‘zbekiston Respublikasi Davlat bojxona qo‘mitasi raisi M.B. Azimov zimmasiga yuklansin.
 1. Mazkur Nizom “Termiz xalqaro savdo markazi” erkin savdo zonasi (keyingi o‘rinlarida — Markaz) hududiga shaxslar va avtotransport vositalarining kirishi, hududda bo‘lishi hamda hududdan chiqib ketishi, tovarlarni olib kirish va olib chiqish, shuningdek, ushbu hududda bojxona rasmiylashtiruvini amalga oshirish va mahsulotlarni realizatsiya qilish tartibini belgilaydi.
 2. Markaz hududi alohida ajratilgan 26 gektar yer maydonni va “Termez Cargo Centre” MChJ hududini o‘z ichiga qamrab olib, koridor orqali tutashadi.
 3. Markaz hududi bojxona hududidan tashqarida joylashgan hisoblanadi. Markaz hududida bojxona nazorati zonalari bojxona organlari tomonidan belgilanadi.
 Markaz chegaralari O‘zbekiston Respublikasining bojxona chegarasi hisoblanadi.
 4. Markaz hududi orqali o‘tadigan barcha shaxslar, transport vositalari va tovarlar qonunchilik hujjatlarida belgilangan tartibda nazorat tartib-taomillaridan o‘tkaziladi.
 5. Nazorat tartib-taomillarini amalga oshirishda qurol-yarog‘, texnika, nazorat-texnika vositalari, muhandislik inshootlari, xizmat itlari, shuningdek, inson hayoti va salomatligi, hayvonlar, o‘simliklar uchun xavfsiz hamda tovarlar va transport vositalariga zarar yetkazmaydigan dezinfeksiya vositalaridan foydalanish mumkin.
 6. Markaz hududiga olib kirilayotgan, undan olib chiqilayotgan tovar va transport vositalarining bojxona nazorati hamda rasmiylashtiruvi bojxona nazorati zonalarida amalga oshiriladi.
 7. “Yagona darcha” va interaktiv mexanizmlar asosida bojxona, soliq, sertifikatsiya, fitosanitariya, veterinariya, transport, bank va valyuta ayirboshlash, mobil aloqa hamda mijozlar uchun tibbiyot va mehmonxona, avtotransport vositalariga texnik xizmat ko‘rsatish va boshqa xizmatlar yo‘lga qo‘yiladi.
 8. Yuk avtotransport vositalarining bojxona rasmiylashtiruvi jarayonlari har bir avtotransport vositasining kirish va chiqish vaqtini avtomatlashtirilgan qayd etish tizimi hamda navbatlarni boshqarish elektron tizimi orqali amalga oshiriladi. 
 9. Nazorat o‘tkazish joyi orqali o‘tuvchi shaxslar davlat nazorati organi xodimlarining talabiga binoan zarur hujjatlar, bagaj, qo‘l yuki, valyuta qimmatliklarini nazorat va tekshiruvdan o‘tkazish uchun taqdim etadi, nazorat va tekshiruvni o‘tkazishga ko‘maklashadi.
 10. Transport vositalari va tovarlar texnika xavfsizligiga rioya etilgan holda, tashuvchi vakili yoki tovarga vakolatli shaxs yoxud transport vositasi haydovchisi ishtirokida bojxona nazoratidan o‘tkaziladi hamda ular bojxona organining talabiga ko‘ra ko‘zdan kechirish qiyin bo‘lgan barcha joylarni ko‘rsatishi shart.
 11. Identifikatsiya vositalari (plombalar, muhrlar va boshqalar) buzilganligi va (yoki) ularga shikast yetganligi yoki nazorat o‘tkazish joyidan o‘tuvchi shaxs kontrabanda predmetlarini yoxud noqonuniy olib ketilayotgan tovarlarni yashirgan bo‘lishi mumkinligini ko‘rsatuvchi belgilar aniqlanganda, bojxona organi boshlig‘i yoki uning o‘rnini bosuvchi shaxsning qarori asosida, shuningdek, nazorat chorasi xavfni boshqarish tizimida mavjud bo‘lsa, ushbu shaxs, tovar va transport vositalariga nisbatan bojxona nazorati shakllari qo‘llanishi mumkin. 
 12. O‘zbekiston Respublikasi Davlat bojxona qo‘mitasi, Ekologiya va atrof muhitni muhofaza qilish davlat qo‘mitasi, “O‘zdavkarantin” inspeksiyasi, Investitsiyalar va tashqi savdo vazirligi huzuridagi O‘zbekiston texnik jihatdan tartibga solish agentligi, Sanitariya-epidemiologik osoyishtalik va jamoat salomatligi xizmati hamda boshqa davlat organlari va tashkilotlari (keyingi o‘rinlarda — davlat nazorat organlari) tomonidan nazorat tartib-taomillarini amalga oshirish chog‘ida huquqbuzarliklar aniqlanganda, huquqbuzarlar va huquqbuzarliklar sodir etilishiga daxldor boshqa shaxslarga nisbatan qonunchilik hujjatlarida belgilangan tartibda choralar ko‘riladi.
 13. Markaz orqali harakatlanayotgan shaxslar, avtotransport vositalari va tovarlar bo‘yicha nazoratni o‘rnatish maqsadida chegara va bojxona organlari onlayn ravishda o‘zaro elektron axborot bilan almashadi.
 Davlat nazorat organlarining axborot almashinuvi elektron tizimlar orqali amalga oshiriladi.
 14. Markaz hududiga tovarlar Markaz ishtirokchilari tomonidan “erkin bojxona zonasi” bojxona rejimiga rasmiylashtirish orqali joylashtiriladi.
 Markaz normal faoliyat ko‘rsatishini ta’minlash uchun foydalaniladigan O‘zbekiston tovarlari (ortish-tushirish texnikasi, sovitish uskunasi, kompyuter texnikasi, maxsus kiyim-bosh) bojxona rejimi ostida joylashtirilmaydi.
 Bunda ushbu tovarlar Markaz direksiyasi kafilligi ostida direksiya tomonidan taqdim etiladigan ro‘yxat asosida olib kiriladi va ushbu tovarlarning hisobi alohida yuritiladi.
 15. Markaz hududida bojxona yuk deklaratsiyalari asosida olib o‘tiladigan tovarlar nazorati va hisobi bojxona organlari tomonidan, chakana tartibda sotiladigan tovarlar nazorati va hisobi soliq organlari tomonidan amalga oshiriladi.
 16. Markaz ishtirokchisi tomonidan Markazga kelib tushayotgan va undan olib chiqilayotgan har bir tovarga identifikatsiya kodi biriktiriladi, shuningdek, ushbu tovarlar bo‘yicha soliq va bojxona organlarining o‘zaro integratsiyalashgan axborot tizimida ushbu tovarlarning olib kirilishi va olib chiqilishi hamda realizatsiya qilinishi to‘g‘risida belgi qo‘ygan holda avtomatlashtirilgan hisobi yuritiladi.
 17. Markaz hududiga “erkin bojxona zonasi” bojxona rejimida olib kiriladigan va chakana tartibda sotiladigan tovarlar hisobini yuritish, nazorat qilish va bojxona yuk deklaratsiyalarini nazoratdan yechish (hisobdan chiqarish) savdo nuqtalarida o‘rnatilgan davlat reyestriga kiritilgan fiskal xotirali nazorat-kassa mashinalarining identifikatsiyalovchi QR-kodli cheklari asosida, soliq va bojxona organlari hamda Markaz direksiyasining o‘zaro integratsiyalashgan axborot dasturi orqali amalga oshiriladi.
 Bunda nazorat-kassa mashinasining tovar sotilganligini tasdiqlaydigan chekidagi QR-kodda (matrik shtrix) quyidagi ma’lumotlar bo‘lishi lozim:
 kassa cheki raqami;
 nazorat-kassa mashinasi raqami;
 xarid qilingan sana va vaqt;
 tovarning nomi;
 tovarning narxi va miqdori;
 sotuvchi tomonidan olingan milliy va (yoki) chet el valyutasi summasi;
 savdo do‘koni nomi;
 savdo do‘koni egasi — soliq to‘lovchining identifikatsiya raqami;
 bojxona yuk deklaratsiyasining ro‘yxatdan o‘tkazish tartib raqami;
 tovarga Markaz hududida sotish uchun beriladigan maxsus identifikatsiya raqami.
 18. Markaz hududiy chegaralarining nazorati O‘zbekiston Respublikasi Davlat xavfsizlik xizmati Chegara qo‘shinlari (keyingi o‘rinlarda — DXX Chegara qo‘shinlari) tomonidan amalga oshiriladi.
 19. Markaz hududiga va uning hududidan tovar hamda avtotransport vositalari hamda shaxslarning harakatlanishi kunning yorug‘ vaqtida yoki yetarli darajada yorug‘lik bilan ta’minlangan hollarda amalga oshiriladi. O‘tish vaqti ikki tomonlama kelishuv asosida belgilanishi mumkin. 
 20. Shaxslar Markaz hududiga shaxsini tasdiqlovchi hujjatlar asosida o‘tkaziladi.
 Shaxslar va avtotransport vositalari Markaz hududidan ortga qaytishi faqat ular kirgan punkt orqali amalga oshiriladi. Boshqa yo‘nalishda chiqmoqchi bo‘lgan shaxslar hamda avtotransport vositalari Markaz hududiga qaytarib yuboriladi.
 O‘zbekiston Respublikasining asosiy hududiga kirish ehtiyoji bo‘lgan shaxslar “Termiz-avtoyo‘l” o‘tkazish punkti orqali belgilangan tartibda o‘tkaziladi.
 Shaxslarning Markaz hududida belgilangan muddat davomida bo‘lishi DXX Chegara qo‘shinlari ma’lumotlar bazasi orqali avtomatik tarzda nazorat qilinadi. Markaz hududida belgilangan muddatdan ko‘p vaqt bo‘lgan shaxslar DXX Chegara qo‘shinlari xodimlari tomonidan aniqlanib, ichki ishlar organlari xodimlariga qonuniy choralar ko‘rish uchun topshiriladi.
 Voyaga yetmagan shaxslar ota-onalaridan biri hamrohligida ularning shaxsini tasdiqlovchi tegishli hujjatlar asosida Markaz hududiga kiradilar va chiqadilar.
 Avtotransport vositasi bojxona ko‘rigidan o‘tkazilishi jarayonida chegara nazoratidan yashiringan shaxslar aniqlanganda, bojxona organi tomonidan qonuniy choralar ko‘rish uchun chegara nazorati bo‘linmasiga xabar beriladi.
 21. Afg‘oniston Islom Respublikasi fuqarolari va ushbu davlat hududidan kiruvchi boshqa chet davlat fuqarolari va fuqaroligi bo‘lmagan shaxslar O‘zbekiston Respublikasiga kirish vizasini rasmiylashtirmasdan o‘n kun davomida Markaz hududiga kirishi, hududda bo‘lishi va undan chiqishlari mumkin.
 22. Afg‘oniston Islom Respublikasidan kelayotgan shaxslarni Markaz hududiga o‘tkazish “Termiz-avtoyo‘l” o‘tkazish punktida yangi tashkil etilgan yo‘lovchilar terminali orqali amalga oshiriladi. Bunda respublikaning asosiy hududiga harakatlanayotgan fuqarolar oqimi bilan aralashib ketishining oldini olish maqsadida ushbu terminal turniket bilan to‘siladi.
 23. Afg‘oniston Islom Respublikasi tomonidan Markaz hududiga kirib kelayotgan barcha avtotransport vositalari inspeksion-ko‘rik majmuasi (Z-portal skaneri)dan o‘tkaziladi va ko‘rik maydonida nazorat tamoyillaridan o‘tib, belgilangan yo‘nalishda harakatni davom ettiradilar.
 Markazga transport vositalarining kirish va chiqish yo‘nalishi mavjud avtomobil yo‘liga tutashgan hududda belgilanadi hamda temir panjara bilan ajratiladi. 
 24. Yo‘lovchilar belgilangan joyda transport vositasidan tushadilar, alohida piyodalar yo‘lakchasi orqali harakatlanib, yo‘lovchilar terminalida chegara-bojxona (shu jumladan, bodiskaner yordamida) rasmiylashtiruvidan o‘tadilar. Bunda ular DXX Chegara qo‘shinlari ma’lumotlar bazasidan tekshirilib, shaxsini tasdiqlovchi hujjatlariga sana muhrlari qo‘yilmagan holda chegara nazoratidan o‘tadilar. So‘ngra belgilangan joyda transport vositasiga chiqish uchun kutadilar. Piyoda yo‘lovchilar o‘z yo‘nalishida harakatini davom ettiradilar.
 25. O‘zbekiston tomonidan Markaz hududiga kirish yoki chiqish “Termez Cargo Centre” MChJ hududidagi Gulbahor-Ayritom avtomobil yo‘lining janubiy yo‘nalishida joylashgan 2 ta nazorat o‘tkazish punkti orqali amalga oshiriladi.
 26. O‘zbekiston Respublikasi fuqarolari, O‘zbekiston hududida bo‘lib turgan chet davlat fuqarolar va fuqaroligi bo‘lmagan shaxslar hamda xizmat ko‘rsatuvchi shaxslar va ularning tovarlari “Termez Cargo Centre” MChJ hududining 1-nazorat o‘tkazish punkti orqali o‘tkaziladi. 
 Bunda ular DXX Chegara qo‘shinlari ma’lumotlar bazasidan tekshirilib, shaxsini tasdiqlovchi hujjatlariga sana muhrlari qo‘yilmagan holda chegara nazoratidan o‘tadi. Nazorat o‘tkazish punkti xizmat ko‘rsatuvchi shaxslarning kirishini va chiqishini nazorat qilish uchun boshqarish nazorat tizimi bilan jihozlanadi.
 27. Yuk avtomashinalari “Termez Cargo Centre” MChJ hududining 2-nazorat o‘tkazish punkti orqali belgilangan tartibda o‘tkaziladi.
 28. Markaz hududidan Afg‘oniston Islom Respublikasi hududiga:
 chet davlat tovarlarini olib chiqish “reeksport” bojxona rejimida; 
 O‘zbekiston tovarlarini olib chiqish “eksport” bojxona rejimida amalga oshiriladi.
 29. Markaz hududidan shaxslar tomonidan tovarlarni bojxona deklaratsiyasini taqdim etmasdan olib chiqishga qonunchilik hujjatlariga muvofiq belgilangan O‘zbekiston Respublikasi hududidan tovarlarni bojxona deklaratsiyasini taqdim etmasdan olib chiqish normalari doirasida ruxsat etiladi. 
 30. Chet el tovarlari Markaz hududidan O‘zbekiston Respublikasi hududiga bojxona yuk deklaratsiyasi asosida bojxona to‘lovlari va iqtisodiy siyosat choralari qo‘llanilgan holda, tovarlarga nisbatan vakolatli shaxs tomonidan tanlangan bojxona rejimiga joylashtirish orqali olib kiriladi.
 Markaz hududidan chet el tovarlarini shaxslar tomonidan O‘zbekiston Respublikasi hududiga olib kirilishida bojxona to‘lovlari undirilmaydigan olib kirishning cheklangan me’yorlari tatbiq etilmaydi.
 31. Chet el tovarlari Markaz hududidan O‘zbekiston Respublikasi hududi orqali uchinchi davlat hududiga olib chiqilayotganda, ular vakolatli shaxs tomonidan “tranzit” bojxona rejimiga joylashtiriladi.
 32. O‘zbekiston tovarlari Markaz hududidan O‘zbekiston Respublikasi hududiga bojxona to‘lovlari va iqtisodiy siyosat choralari qo‘llanilmagan holda quyidagi shartlar bajarilgan taqdirda, “reimport” bojxona rejimiga rasmiylashtirish orqali olib kiriladi:
 tovar uni olib chiqish uchun mo‘ljallangan tegishli bojxona rejimiga joylashtirilgan paytdan e’tiboran Bojxona kodeksida belgilangan muddat ichida “reimport” bojxona rejimiga o‘tkazilishi ma’lum qilinishi kerak. Bunda bojxona chegarasi kesib o‘tilgan kun tovarni olib kirish sanasi hisoblanadi, tovarni olib chiqish uchun mo‘ljallangan tegishli bojxona rejimi uchun bojxona yuk deklaratsiyasi rasmiylashtirilgan kun esa, olib chiqish sanasi hisoblanadi;
 tovar Markazga kirgan dastlabki holatida bo‘lishi kerak, tovarning tabiiy eskirish oqibatidagi yoxud tashish, saqlash yoki foydalanish (ishlatish)ning normal sharoitlarida kamayishi oqibatidagi o‘zgarishlari bundan mustasno;
 bojxona organlari tomonidan tovarni identifikatsiyalashni imkoniyati mavjud bo‘lishi kerak.
 Bunda, ushbu shartlarga rioya etilmagan taqdirda, mazkur bandning birinchi xatboshida ko‘rsatilgan tovarlarga chet el tovarlari deb qaraladi va ularga nisbatan qonunchilik hujjatlariga muvofiq bojxona to‘lovlari va iqtisodiy siyosat choralari qo‘llaniladi.
 33. Markazning bojxona nazorati zonasi hisoblangan hudud va binolari:
 er ustidagi imoratlarda yoki inshootlarda joylashtirilishi;
 O‘zbekiston Respublikasi qonunchilik hujjatlarida belgilangan texnik, sanitariya va yong‘inga qarshi talablarga javob berishi;
 qo‘riqlash va yong‘in nazorati signalizatsiyalari, sodir bo‘layotgan voqealar bo‘yicha har tomondan olingan video ma’lumotlarni uch oy davomida ko‘rsatish imkoniga ega bo‘lgan, davlat nazorati organlari tomonidan belgilangan joylarda o‘rnatilgan, uzluksiz ishlaydigan videokuzatuv vositalari bilan jihozlangan bo‘lishi;
 yong‘in xavfsizligi talablariga mos bo‘lgan yong‘inni o‘chirish tizimi va vositalariga ega bo‘lishi lozim.
 34. Markazga o‘tish punktlarida bojxona nazoratidan oldin shaxslarning Markaz hududiga olib kirish taqiqlangan yoki cheklangan shaxsiy buyumlarini saqlash uchun maxsus kameralar tashkil etilgan bo‘lishi kerak.
 35. Markazda uning normal faoliyat ko‘rsatish uchun doimiy ravishda quyidagilar ishchi holatda va yetarli bo‘lishi kerak:
 ortish-tushirish uskunalari va transport vositalari;
 ombor asbob-uskunalari;
 o‘lchov asboblari, aniqligi va o‘lchash chegaralari erkin omborda saqlashga mo‘ljallanayotgan tovarlar xususiyatiga muvofiq bo‘lgan tovarlarning og‘irligini o‘lchash vositalari;
 bojxona organlarining dasturiy ta’minoti bilan mos keladigan tovarlar hisobini yuritadigan avtomatlashtirilgan tizim;
 bojxona nazorati zonasi sifatida ishlatish uchun mo‘ljallangan binolarni, ochiq maydonchalarni, bojxona nazorati zonasiga bevosita tutashib ketgan butun hududni to‘liq nazorat qilish hamda bojxona organlariga video ma’lumotlarni uzatish, shuningdek, ushbu ma’lumotlarni uch oy davomida saqlash imkoniga ega bo‘lgan uzluksiz ishlaydigan videokuzatuv tizimi;
 ko‘rik o‘tkazish uchun stol;
 birinchi tibbiy yordam ko‘rsatish uchun tibbiyot qutichasi;
 aloqa vositalari (shu jumladan telefon, ma’lumot uzatish tarmog‘i, Internet jahon axborot tarmog‘i);
 idora ashyolari va mebel.
 36. Markaz direksiyasi quyidagilarga majbur:
 soliq organlari bilan hamkorlikda Markazga kelib tushayotgan va undan olib chiqilayotgan tovarlar bo‘yicha O‘zbekiston Respublikasi Davlat bojxona qo‘mitasining axborot tizimida ushbu tovarlarning olib kirilishi va olib chiqilishi to‘g‘risida belgi qo‘ygan holda, avtomatlashtirilgan hisob yuritilishini nazorat qilish;
 bojxona organining talabiga muvofiq Markazdagi tovarlarni bojxona organining mansabdor shaxsi ishtirokida xatlovdan o‘tkazish;
 sanitariya, tovarlarning yonma-yon qo‘yilishi qoidalariga va saqlash rejimiga, davlat standartlarining majburiy talablariga rioya qilish, O‘zbekiston Respublikasining bojxona ishi sohasidagi munosabatlarni tartibga soluvchi qonunchilik hujjatlarida belgilangan boshqa talablar va shartlarni bajarish;
 ta’sis hujjatlariga o‘zgartirish va qo‘shimchalar kiritilganligi, shu jumladan qayta tashkil etilganligi, nomi yoki joylashgan joyi (pochta manzili) o‘zgarganligi to‘g‘risida bojxona organini besh ish kuni ichida xabardor qilish;
 Markaz ishtirokchilarining, shuningdek, Markazga kirish uchun ruxsat berilgan hamda belgilangan tartibda tibbiy ko‘rikdan o‘tgan (oziq-ovqat mahsulotlari bilan ishlovchi xodimlar uchun) xodimlarning (familiyasi, ismi, otasining ismi, lavozimi ko‘rsatilgan holda) ro‘yxati mavjudligini ta’minlash;
 O‘zbekiston Respublikasi bojxona organlarining qonuniy talablarini bajarish, shu jumladan, bojxona organlari mansabdor shaxslarining Markazda saqlanayotgan tovarlar turgan joyga kirishini ta’minlash;
 bojxona nazorati va bojxona rasmiylashtiruvini amalga oshirish uchun Markazdagi jihozlangan binolar va aloqa vositalarini bojxona organlari xodimlariga bepul taqdim etish.
 37. Markazning yoki Markaz ishtirokchisining faoliyati tugatilgan taqdirda, uning hududida bo‘lgan tovarlar tugatilgan vaqtdan boshlab oltmish kalendar kun mobaynida tovarlarga vakolati bo‘lgan shaxs tomonidan boshqa bojxona rejimiga o‘tkaziladi.
 38. Ushbu Nizomning 37-bandida nazarda tutilgan muddat mobaynida ko‘rsatib o‘tilgan tovarlar bojxona maqsadlari uchun “vaqtinchalik saqlash” bojxona rejimida turgan tovarlar hisoblanadi.
 39. Shaxs Markaz ishtirokchisi maqomidan mahrum etilgan taqdirda, shu jumladan, investitsiyalash to‘g‘risidagi bitimning amal qilishi muddatidan oldin to‘xtatilganligi munosabati bilan ishtirokchi maqomidan mahrum etilganda, ishtirokchiga tegishli bo‘lgan ishlab chiqarish uchun tovarlar Markazning boshqa ishtirokchisi foydasiga begonalashtiriladi yoxud Markaz ishtirokchilari reyestriga shaxsning Markazning ishtirokchisi maqomidan mahrum etilgani to‘g‘risidagi yozuv kiritilgan sanadan boshlab oltmish kalendar kun mobaynida boshqa bojxona rejimiga o‘tkaziladi.
 40. Markaz ishtirokchisi maqomini yo‘qotgan shaxs o‘zining mulki bo‘lgan ishlab chiqarish uchun tovarlarni begonalashtirmaganda yoxud ularni boshqa bojxona rejimiga joylashtirmaganda, ushbu Nizomning 39-bandida nazarda tutilgan muddat o‘tib bo‘lgach, bojxona organlari qonunchilik hujjatlariga muvofiq tegishli qonuniy choralarni ko‘radi.
 41. Markaz hududiga kirish-chiqish tartibini buzgan, shuningdek, ushbu hududdan belgilanmagan joylardan chiqishga yoki kirishga uringan shaxslar qo‘lga olinib, ularga nisbatan belgilangan tartibda qonuniy choralar ko‘riladi.
 42. Ushbu Nizom talablarini buzganlikda aybdor bo‘lgan shaxslar qonunchilik hujjatlarida belgilangan tartibda javob beradilar.